OB se Gupta-ondersoek moet ook Eskom-kontrakte insluitAtul Gupta (Argieffoto) Die Demokratiese Alliansie het die openbare beskermer versoek om die omvang van haar hangende ondersoek oor ŉ staatsvergryp te vergroot om ŉ reeks kontrakte, wat ŉ Gupta-beheerde maatskappy vir Eskom hanteer het, in te sluit. Mmusi Maimane, leier van die DA, het gesê Thuli Madonsela moet die “twyfelagtige verhouding” tussen Eskom en Tegeta Exploration and Resources ondersoek ná die reeks kontrakte vir die verskaffing van steenkool. “Dit volg ná berigte in die City Press wat aan die lig gebring het dat die Gupta-beheerde Tegeta ŉ kontrak van meer as R564 miljoen gekry het om steenkool aan Eskom te verskaf om sodoende die privaat maatskappy finansieel weer aan die lewe te kry,” het Maimane verduidelik. “Na bewering is die prys van steenkool, wat verskaf is, beduidend verhoog in die kontrak en die Guptas en die Zumas is gevolglik onregmatig bevoordeel.” Pres. Jacob Zuma se seun Duduzane, is mede-eienaar van Tegeta. “Dit is baie verdag dat ŉ maatskappy, wat ŉ paar maande vantevore verliese van R100 miljoen per maand aangemeld het, en onder besigheidsredding geplaas moes word, skielik deur ŉ twyfelagtige kontrak van ŉ staatsbeheerde maatskappy gered is,” het Maimane bygevoeg. “Dit is maar net nóg ŉ verwikkeling in die reeks ‘onder die tafel’-verhoudings tussen die staat, die Gupta-familie en die Zuma-familie. Ter wille van volledigheid, moet die openbare beskermer se ondersoek oor die welgestelde Gupta-familie en sy verhouding met pres. Jacob Zuma, ook die langdurige en ingewikkelde verhouding tussen die Gupta-maatskappye en Eskom insluit,” het hy gesê. Maimane het gesê Suid-Afrikaners verdien om te weet of Zuma en sy familie staatshulpbronne en belastingbetalers se geld gebruik om hul eie sakke te vul, terwyl dit ŉ risiko kan wees vir die stabiliteit van die land se energievoorraad. “Suid-Afrika kan nie bekostig dat die Gupta-familie die Suid-Afrikaanse regering gebruik om hul eie sakebelange te bevorder nie. Dit kan nie wees dat Zuma se hegte bande met een familie geïgnoreer word wanneer hierdie bande tot onregmatige beïnvloeding van regeringsake lei nie. Dit is gevolglik noodsaaklik dat die openbare beskermer alle elemente van dié verhouding ondersoek.” Lees alle vorige berigte oor die Guptas op Maroela Media.